ΧΆΡΤΗΣ ΠΟΡΕΊΑΣ

ΤΗΣ ΕΝΕΡΓΕΙΑΚΉΣ ΚΟΙΝΌΤΗΤΑΣ

Οδηγός

**Πληροφορίες Έργου**

|  |  |
| --- | --- |
| **Όνομα Έργου** | **LIFE LOOP – Energy Communities – Local Ownership of Power** |
| **Συμφωνία Επιχορήγησης** | **101077085** |
| **Διάρκεια Έργου** | **2022-2025** |
| **Συντονιστής Έργουr** | **Energy Cities** |
| **Πακέτο Εργασίας**  **Παραδοτέο**  **Υπεύθυνος Εταίρος** | **Πακέτο Εργασίας 5**  **D5.2 Πακέτο Οδηγών και Υποδειγμάτων**  **Electra Energy Cooperative** |

**Δήλωση Αποποίησης Ευθύνης**

Το παρόν υπόδειγμα προορίζεται **αποκλειστικά και μόνον ως εργαλείο καθοδήγησης.**

Η αποκλειστική ευθύνη για την παρούσα δημοσίευση βαρύνει τους συγγραφείς και αντανακλά μόνο την άποψη αυτών. Οι απόψεις που εκφράζονται δεν αντικατοπτρίζουν απαραίτητα αυτές της Ευρωπαϊκής Επιτροπής ή της CINEA. Ούτε η Ευρωπαϊκή Ένωση ούτε ο αρμόδιος φορέας χρηματοδότησης φέρουν ευθύνη ως προς τις πληροφορίες που παρουσιάζονται στο παρόν έγγραφο.

Η κοινοπραξία LIFE LOOP στο σύνολό της, καθώς και κάθε μεμονωμένος εταίρος, δεν παρέχει καμία εγγύηση ότι οι πληροφορίες που παρουσιάζονται στο παρόν έγγραφο είναι κατάλληλες για άμεση χρήση και δεν αναλαμβάνει καμία ευθύνη για οποιαδήποτε απώλεια ή ζημία που υποστεί οποιοδήποτε πρόσωπο και/ή οντότητα χρησιμοποιώντας αυτές τις πληροφορίες.

**Εισαγωγικές παρατηρήσεις**

Ο χάρτης πορείας είναι ένα **συνεργατικό και ευρέως συμμετοχικό στρατηγικό σχέδιο** που έχει ως στόχο να συμβάλει στην προσπάθεια των τοπικών κοινοτήτων να δημιουργήσουν βιώσιμες και επιτυχημένες Ενεργειακές Κοινότητες, οι οποίες θα αποτελέσουν ένα βασικό εργαλείο για να καταστεί η ενεργειακή μετάβαση δημοκρατική και συμπεριληπτική. Ο χάρτης πορείας μιας Ενεργειακής Κοινότητας επιτρέπει σε όλους τους συμμετέχοντες πολίτες και φορείς να αξιοποιήσουν με τον καλύτερο δυνατό τρόπο τους τοπικά διαθέσιμους ανανεώσιμους ενεργειακούς πόρους, να επωφεληθούν στο μέγιστο βαθμό από τα παραγόμενα οφέλη, καθώς και να μειώσουν δραστικά τις επιπτώσεις της ενεργειακής κρίσης και της κλιματικής αλλαγής στην κοινότητά τους.


Ένα βασικό σημείο αυτού του χάρτη πορείας είναι να προσδιορίσετε **το ρόλο των Δήμων** στην ανάπτυξη του εγχειρήματός σας. Ομολογουμένως, οι ενεργειακές κοινότητες και οι Δήμοι μοιράζονται ένα ευρύ κοινό έδαφος, συνεπώς η δημιουργία μιας σταθερής και εποικοδομητικής συνεργασίας μεταξύ τους δεν μπορεί παρά να αποφέρει **οφέλη και για τα δύο μέρη**.

Ο χάρτης πορείας της Ενεργειακής Κοινότητας θα πρέπει να είναι προσαρμοσμένος στις συγκεκριμένες τοπικές ανάγκες και ιδιαιτερότητες της σχετικής τοπικής κοινότητας και περιοχής, καθοδηγώντας τις συλλογικές προσπάθειες και δράσεις προς ένα κοινό όραμα. Αυτό το στρατηγικό σχέδιο προσφέρει τα εργαλεία για την ανάλυση της δυναμικής της τοπικής κοινότητας, τον ορισμό των κοινό στόχων και του κοινού οράματος, και για την ανάπτυξη εναλλακτικών πρακτικών, δράσεων και στρατηγικών προς την επίτευξη του κοινού οράματος.

Στόχος αυτού του οδηγού είναι να προσφέρει μια **πιθανή δομή** για το στρατηγικό σχεδιασμό της πορείας της Ενεργειακής σας Κοινότητας προς την δημοκρατική ενεργειακή μετάβαση, προάγοντας και υποστηρίζοντας **την ενεργό συμμετοχή των ατόμων όλων των φύλων** **επί ίσοις όροις**.

|  |
| --- |
| Πώς να χρησιμοποιήσετε αυτόν τον Οδηγό:  Το παρόν έγγραφο προορίζεται να χρησιμεύσει ως **οδηγός** και να θέσει τα βασικά σημεία του στρατηγικού σας σχεδίου. Οι Συγγραφείς μπορούν να προσαρμόσουν το ακόλουθο στρατηγικό σχέδιο ώστε να ανταποκρίνονται στις ιδιαίτερες ανάγκες και το όραμα της Ενεργειακής τους Κοινότητας. Ως εκ τούτου, θα πρέπει να συμπληρώσουν τα πεδία γραμμένα με **κόκκινο** χρώμα. Τα πεδία που είναι γραμμένα με [***γκρίζους πλάγιους χαρακτήρες****]* χρησιμεύουν ως καθοδήγηση για τον τρόπο συμπλήρωσης του χάρτη πορείας. Μετά την ολοκλήρωση, αφαιρέστε το κείμενο με τους ***[γκρίζους πλάγιους χαρακτήρες].***Επισημαίνεται ότι ο χάρτης πορείας **δεν είναι ένα έγγραφο με στατικό περιεχόμενο**, αλλά μια **δυναμική διαδικασία** και ένα πλαίσιο λειτουργείας που καθοδηγεί και συνοδεύει την Ενεργειακή Κοινότητα καθ’ όλη τη διάρκεια ζωής της. Όπως η κοινότητά σας εξελίσσεται, εξελίσσεται και ο στρατηγικός σας σχεδιασμός. Επομένως, θα ήταν χρήσιμο να **επανεξετάζετε το στρατηγικό σας σχέδιο ανά τακτά χρονικά διαστήματα**. |

# ΧΆΡΤΗΣ ΠΟΡΕΊΑΣ

 **[Εισάγετε το λογότυπό σας]**

**[Εισάγετε το όνομά σας]**

Συντάκτης:

[Να προστεθούν τα ονόματα της βασικής ομάδας που εκπροσωπεί όλα τα ενδιαφερόμενα μέρη και αναλαμβάνει την ευθύνη για την ανάπτυξη του χάρτη πορείας. Ο χάρτης πορείας εγκρίνεται από όλα τα μέλη πριν από την επίσημη δημοσίευσή του.]

Έκδοση: Μήνας/Έτος

**Πίνακας περιεχομένων**

[ΧΆΡΤΗΣ ΠΟΡΕΊΑΣ 1](#_Toc138954845)

[Χρονοδιάγραμμα 4](file:///C:\Users\Ioanna\OneDrive\Desktop\Set%20of%20templates\Roadmaps\Roadmap_Template_LifeLoop_EL.docx#_Toc138954846)

[Μέρος I: Τοπικές Δημόσιες Αρχές 5](#_Toc138954847)

[Δημιουργία Συνεργειών με τους Τοπικούς Δήμους 5](#_Toc138954848)

[Προσδιορισμός του Κοινού Εδάφους 5](#_Toc138954849)

[Μέρος II: Η Ομάδα Συντονισμού 6](#_Toc138954850)

[Δημιουργία της Ομάδας Συντονισμού και Κατανομή Αρμοδιοτήτων 6](#_Toc138954851)

[Σύσταση και Κατανομή Αρμοδιοτήτων 6](#_Toc138954852)

[Μέρος III: Προσδιορισμός του Τοπικού Πλαισίου και του Δυναμικού 7](#_Toc138954853)

[Το Τοπικό Περιβάλλον 7](#_Toc138954854)

[Γεωγραφία και Πληθυσμός 7](#_Toc138954855)

[Τοπική Οικονομία και Σχετικοί Δείκτες 7](#_Toc138954856)

[Τοπική Οικονομία 7](#_Toc138954857)

[Ενεργειακή φτώχεια και Κοινωνικός Αντίκτυπος 7](#_Toc138954858)

[Χρήση και Προμήθεια Ενέργειας 8](#_Toc138954859)

[Κόστος Ενέργειας 9](#_Toc138954860)

[Περιβαλλοντικές Επιπτώσεις 9](#_Toc138954861)

[Τοπικό Δυναμικό 9](#_Toc138954862)

[Ανανεώσιμες Πηγές Ενέργειας 10](#_Toc138954863)

[Εξοικονόμηση Ενέργειας 11](#_Toc138954864)

[Βιώσιμη Κινητικότητα 11](#_Toc138954865)

[Ενδιαφερόμενα Μέρη 12](#_Toc138954866)

[Προσδιορισμός και Ανάλυση των Ενδιαφερόμενων Μερών 12](#_Toc138954867)

[Ισχύον Πλαίσιο 12](#_Toc138954868)

[Νομικό Πλαίσιο 12](#_Toc138954869)

[Πηγές Χρηματοδότησης 13](#_Toc138954870)

[Τεχνικά Ζητήματα 13](#_Toc138954871)

[Μέρος IV: Διαμόρφωση του Κοινού Οράματος – Το Κοινό Όραμα γίνεται Πράξη 13](#_Toc138954872)

[Ανάπτυξη του Κοινού Οράματος 13](#_Toc138954873)

[Κατευθυντήριες Αρχές και Αξίες για την Ανάπτυξη του Κοινού Οράματος 13](#_Toc138954874)

[Κοινό Όραμα 14](#_Toc138954875)

[Ανάπτυξη Στρατηγικών 14](#_Toc138954876)

[Σαφείς, Υλοποιήσιμοι, και Μετρήσιμοι Στόχοι 14](#_Toc138954877)

[Εναλλακτικές Στρατηγικές 14](#_Toc138954878)

[Συγκεκριμένες Δράσεις 15](#_Toc138954879)

[Συμμετοχή των Ενδιαφερόμενων Μερών 15](#_Toc138954880)

[Επικοινωνώντας το Όραμα 15](#_Toc138954881)

[Χτίζοντας Συνέργειες 15](#_Toc138954882)

[Χρηματοδότηση 16](#_Toc138954883)

[Χρηματοδοτικές Πηγές – Δυνατότητες 16](#_Toc138954884)

[Εξασφάλιση Πηγών Χρηματοδότησης 16](#_Toc138954885)

[Σχέδιο Εφαρμογής και Παρακολούθησης 16](#_Toc138954886)

[Σχέδιο Εφαρμογής 16](#_Toc138954887)

[Σχέδιο Παρακολούθησης 17](#_Toc138954888)

# Χρονοδιάγραμμα



**Δημιουργία συνεργειών**

**με τους Δήμους**

Βασική ομάδα

Τοπικό πλαίσιο

Τοπικό δυναμικό

Κοινό όραμα

Στόχοι, Στρατηγικές και Δράσεις

Δέσμευση των ενδιαφερόμενων μερών

Χρηματοδότηση

Σχέδιο εφαρμογής

Σχέδιο παρακολούθησης και αξιολόγησης

Μέρος I: Τοπικές Δημόσιες Αρχές

[Το πρώτο βασικό βήμα είναι να διερευνήσετε όλους τους πιθανούς τρόπους συνεργασίας με τον Δήμο σας. Οι Δήμοι μπορούν να παίξουν καίριο ρόλο στην ενδυνάμωση των πολιτών κατά την ενεργειακή μετάβαση και την ανάπτυξη κοινοτικών ενεργειακών έργων. Υπάρχουν ποικίλοι τρόποι με τους οποίους οι Δήμοι μπορούν να προωθήσουν κοινοτικά ενεργειακά έργα, είτε άμεσα είτε έμμεσα. Από την άλλη πλευρά, υπάρχουν ποικίλοι τρόποι με τους οποίους οι ενεργειακές κοινότητες μπορούν να συμβάλουν στους ενεργειακούς και περιβαλλοντικούς στόχους του Δήμου. Συνεπώς, θα ήταν πολύ χρήσιμο να αναπτυχθεί μια σχέση συνεργασίας με τους τοπικούς Δήμους από τα αρχικά στάδια του εγχειρήματός σας, καθώς η σχέση αυτή θα διευκολύνει σημαντικά την ανάπτυξή σας και σε μεταγενέστερο στάδιο.]

Δημιουργία Συνεργειών με τους Τοπικούς Δήμους

Προσδιορισμός του Κοινού Εδάφους

[Όπως προαναφέρθηκε, οι ενεργειακές κοινότητες και οι δήμοι μοιράζονται πολλά κοινά, καθώς δραστηριοποιούνται στην ίδια γεωγραφική περιοχή, καλύπτουν τις ίδιες τοπικές ανάγκες και έχουν κοινωνικό και όχι κερδοσκοπικό προσανατολισμό.

Για την καλύτερη προετοιμασία σας πριν έρθετε σε επαφή με τον τοπικό Δήμο, θα ήταν χρήσιμο να δημιουργήσετε έναν κατάλογο πιθανών κοινών στόχων που μοιράζονται η Ενεργειακή σας Κοινότητα και ο τοπικός Δήμος. Μπορείτε ακόμη να συμβουλευτείτε το [**τοπικό σχέδιο δράσης**](https://eu-mayors.ec.europa.eu/en/action_plan_list)του Δήμου σας, προκειμένου να διερευνήσετε τους στόχους και τις δράσεις του Δήμου που σχετίζονται με την προώθηση των ανανεώσιμων πηγών ενέργειας, την ενεργειακή απόδοση, τους περιβαλλοντικούς στόχους και την οικονομική ανάπτυξη.

Αφού εξετάσετε το τοπικό σχέδιο δράσης, μπορείτε να προσδιορίσετε σε ποιους συγκεκριμένους στόχους θα μπορούσε η Ενεργειακή Κοινότητα να συμβάλλει, εφόσον βέβαια ευθυγραμμίζονται με το κοινό σας όραμα.

Σε αυτό το πρώιμο στάδιο, δεν είναι απαραίτητο να έχετε ένα σαφές κοινό όραμα, αρκεί να έχετε μια ιδέα για το ποιος είναι ο κύριος σκοπός και η κατεύθυνση της Ενεργειακής Κοινότητας.

Εξάλλου, ένας χάρτης πορείας είναι μια δυναμική διαδικασία, έτσι, μπορείτε να προσαρμόσετε και να εκτελέσετε την ακόλουθη άσκηση όσες φορές θεωρείτε ότι χρειάζεται.]

|  |  |  |  |
| --- | --- | --- | --- |
| Δήμος | | Ενεργειακή Κοινότητα | |
| Στόχοι | Δυνατότητες συνεργασίας | | Στόχοι |
| Τοπική παραγωγή ηλεκτρικής ενέργειας από ΑΠΕ |  | | Ανάπτυξη Συλλογικού Φ/β πάρκου |
| Έργα Εξοικονόμησης σε Κτήρια και Εξοπλισμός |  | | Έργα Εξοικονόμησης στις κατοικίες των μελών |
| Καταπολέμηση της ενεργειακής φτώχειας |  | | Δωρεάν ένταξη των ευάλωτων ενεργειακά νοικοκυριών σε συλλογικό φ/β για ιδιοκατανάλωση |
| Δημιουργία νέων θέσεων εργασίας στον τομέα της ενέργειας |  | | Κατάρτιση και Εκπαίδευση Τοπικής Κοινότητας και Μελών |
| Άλλα |  | | Άλλα |

Μέρος II: Η Ομάδα Συντονισμού

[Το δεύτερο βήμα είναι η δημιουργία της Ομάδας Συντονισμού. Ως εκπρόσωπος των ενδιαφερόμενων μερών, η ομάδα συντονισμού θα πρέπει να έχει την **έγκριση** της πλειοψηφίας των μελών και να εκπροσωπεί τις θέσεις όλων των μελών. Επιπλέον, είναι υψίστης σημασίας, κατά τη διάρκεια δημιουργίας της ομάδας συντονισμού, να προωθηθεί και να υποστηριχθεί **η συμμετοχή ατόμων όλων των φύλων,** αποβλέποντας έτσι σε μια ισορροπημένη ομάδα και δημιουργώντας μια κουλτούρα που προάγει την ισότητα στην Κοινότητα. Επιπλέον, η συμμετοχή **ενός εκπροσώπου του Δήμου** στην ομάδα συντονισμού θα μπορούσε να βοηθήσει σημαντικά, καθώς θα έχει ήδη μια εικόνα για τις τρέχουσες ανάγκες και τα προβλήματα της τοπικής κοινωνίας.]

Δημιουργία της Ομάδας Συντονισμού και Κατανομή Αρμοδιοτήτων

Σύσταση και Κατανομή Αρμοδιοτήτων

[Ο ρόλος αυτός θα μπορούσε επίσης να ανατεθεί στο διοικητικό συμβούλιο της Ενεργειακής Κοινότητας ή σε άλλη επιτροπή που έχει συσταθεί για το σκοπό αυτό. Είναι σημαντικό η Ομάδα Συντονισμού σας να έχει την έγκριση της πλειοψηφίας των μελών, διασφαλίζοντας έτσι ότι εκπροσωπούνται και ακούγονται όλα τα μέλη σας. Μπορείτε επίσης να αναφέρετε τους λόγους για τους οποίους επιλέχθηκε αυτή η ομάδα, να κάνετε μια σύντομη περιγραφή κάθε μέλους της, καθώς και να αναφερθείτε στη σημασία της συμμετοχής τους.

Μετά τη δημιουργία της Ομάδας Συντονισμού, και προκειμένου να διασφαλιστεί περαιτέρω ότι η διαδικασία σχεδιασμού λειτουργεί αποτελεσματικά και αποδοτικά, είναι σημαντικό να κατανεμηθούν αρμοδιότητες και καθήκοντα, με γνώμονα τις δεξιότητες και την εμπειρία κάθε μέλους.]

Μέρος III: Προσδιορισμός του Τοπικού Πλαισίου και του Δυναμικού

[Το ακόλουθο μέρος του χάρτη πορείας της Ενεργειακής Κοινότητας έχει ως στόχο να παρουσιάσει την τρέχουσα κατάσταση της τοπικής κοινότητας/της πόλης/του χωριού σας. Ως εκ τούτου,σε αυτή την ενότητα θα δοθεί έμφαση σε χαρακτηριστικά όπως η γεωγραφία, η οικονομία, ο τοπικός πληθυσμός και οι τρέχουσες ενεργειακές ανάγκες της τοπικής κοινότητας. Ωστόσο, ο πρωταρχικός στόχος της ενότητας αυτής είναι να αναγνωρίσει και να προσδιορίσει το τοπικό δυναμικό ανανεώσιμων πηγών ενέργειας στην περιοχή σας.]

Το Τοπικό Περιβάλλον

Γεωγραφία και Πληθυσμός

[Περιγράψτε τη γεωγραφία της τοπικής κοινότητας/της πόλης/του χωριού σας. Αναφέρετε συγκεκριμένα γεωγραφικά χαρακτηριστικά του τοπικού σας περιβάλλοντος που σχετίζονται με την ενεργειακή κατάσταση. Σε περίπτωση που η τοπική σας κοινότητα βρίσκεται σε ένα νησί, περιγράψτε ακόμη τη σχέση με την ηπειρωτική χώρα.

*Μπορείτε να αναφερθείτε στον μόνιμο τοπικό πληθυσμό και, κατά περίπτωση, στον πληθυσμό που προέρχεται από τον τουρισμό της περιοχής. Είναι χρήσιμο να τηρείται ένα καλό αρχείο των σχετικών αριθμών και να παρακολουθείται η πορεία της αύξησης ή της μείωσης.* *Παρακάτω θα βρείτε έναν πίνακα που μπορείτε να χρησιμοποιήσετε για την καταγραφή των δημογραφικών στατιστικών σας]*

Τοπική Οικονομία και Σχετικοί Δείκτες

Τοπική Οικονομία

[Περιγράψτε τις κύριες οικονομικές δραστηριότητες στην τοπική σας κοινότητα/την πόλη/το χωριό σας και προσπαθήστε να τις συνδέσετε με τις ενεργειακές ανάγκες και τον επακόλουθο αντίκτυπο της τοπικής κοινότητας στις εκπομπές αερίων του θερμοκηπίου. Επιπλέον, θα πρέπει να ληφθεί υπόψη η οικονομική κατάσταση του τοπικού πληθυσμού, καθώς και το ποσοστό ανεργίας στην περιοχή.]

Ενεργειακή φτώχεια και Κοινωνικός Αντίκτυπος

[Για την ανάλυση της ενεργειακής ευαλωτότητας στην περιοχή σας, θα μπορούσατε να χρησιμοποιήσετε τους ακόλουθους (3) δείκτες για τον εντοπισμό των νοικοκυριών που πλήττονται από ενεργειακή φτώχεια. Ειδικότερα, οι δείκτες που θα μπορούσατε να αξιοποιήσετε είναι η ενεργειακή αποδοτικότητα των κατοικιών, η δυνατότητα του νοικοκυριού να συμμετέχει στην ενεργειακή μετάβαση και, ιδίως, η πρόσβαση στην ενέργεια.

Ειδικότερα, αναφορικά με την πρόσβαση στην ενέργεια, υπάρχουν δύο παράγοντες που πρέπει να ληφθούν υπόψη. Καταρχάς, το διαθέσιμο εισόδημα μπορεί να διαφέρει σημαντικά μεταξύ των νοικοκυριών ακόμη και σε τοπικό επίπεδο. Από την άλλη πλευρά, σημαντικό μέρος του εισοδήματος των νοικοκυριών διατίθεται στην κάλυψη των ενεργειακών δαπανών, που καθορίζονται από την τιμή της ενέργειας. Επομένως, όταν εξετάζετε το ζήτημα της «οικονομικής» προσιτότητας της ενέργειας, πρέπει να λαμβάνετε υπόψη το εισόδημα του μέσου νοικοκυριού στην τοπική σας κοινότητα και την τιμή της ενέργειας, προκειμένου να αποκτήσετε μια ολοκληρωμένη εικόνα του ποσοστού του εισοδήματος που διατίθεται για την κάλυψη των ενεργειακών αναγκών.

Επιπλέον, στην ενότητα αυτή θα ήταν χρήσιμο να παρουσιάσετε και άλλες πτυχές του κοινωνικού αντικτύπου της Ενεργειακής σας Κοινότητας, όπως για παράδειγμα το έργο της κοινότητας στην ανάπτυξη της τοπικής οικονομίας, στην προστασία του τοπικού περιβάλλοντος αλλά και στην ενδυνάμωση, εκπαίδευση και συνοχή της τοπικής κοινωνίας.[[1]](#footnote-1) ]

Χρήση και Προμήθεια Ενέργειας

[Περιγράψτε τις πηγές ενέργειας που χρησιμοποιείτε σε τοπικό επίπεδο, καθώς και ποιες είναι οι βασικές ενεργειακές καταναλώσεις στην τοπική σας κοινότητα. Για να περιγράψετε την τρέχουσα χρήση και προμήθεια ενέργειας στο τοπικό επίπεδο, θα μπορούσατε να μελετήσετε και να αξιολογήσετε τα διαθέσιμα σχετικά δεδομένα του τοπικού Διαχειριστή Δικτύου, καθώς και των προμηθευτών σας. Επίσης, θα μπορούσατε να αναζητήσετε σχετικές πληροφορίες στο [Σύμφωνο των Δημάρχων](https://eu-mayors.ec.europa.eu/en/home), και το τοπικό σχέδιο δράσης της πόλης σας/περιοχής σας.

Επιπλέον, θα μπορούσατε να **διεξάγετε μια έρευνα για να αξιολογήσετε** τον τρόπο χρήσης ενέργειας στην τοπική σας κοινότητα, συμπεριλαμβανομένων των καυσίμων και του εξοπλισμού που χρησιμοποιείται, της ζήτησης των τελικών χρηστών και των προτύπων συμπεριφοράς που σχετίζονται με τη χρήση της ενέργειας. Παρακάτω μπορείτε να βρείτε κάποιους πίνακες που χρησιμεύουν ως παραδείγματα για την καταγραφή της τοπικής κατανάλωσης ανά τομέα κατανάλωσης και ανά πηγή ενέργειας στην περιοχή σας.]

Κόστος Ενέργειας

[Σε συνδυασμό με τον προσδιορισμό των διαθέσιμων πηγών ενέργειας όσο και την κατανάλωση ενέργειας στην περιοχή σας, θα ήταν εξαιρετικά χρήσιμο να καταγράψετε και το αντίστοιχο ενεργειακό κόστος. Αυτό θα λειτουργήσει, άλλωστε, ως σημείο αναφοράς για να αξιολογήσετε και να καταγράψετε τη μελλοντική πρόοδό σας όσον αφορά την εξοικονόμηση ενέργειας.]

Περιβαλλοντικές Επιπτώσεις

[Σε συνδυασμό με τον προσδιορισμό των διαθέσιμων πηγών ενέργειας και της κατανάλωσης ενέργειας στην περιοχή σας, θα ήταν χρήσιμο να καταγράφεται ο αντίστοιχος περιβαλλοντικός αντίκτυπος, καθώς αυτό θα λειτουργήσει ως σημείο αναφοράς για τον προσδιορισμό και την αξιολόγηση της μελλοντικής προόδου σας στη μείωση του περιβαλλοντικού σας αποτυπώματος.

Η **ανάλυση του αποτυπώματος άνθρακα** μπορεί ακόμη να συμβάλει στο καθορισμό προτεραιοτήτων για τη μείωση των εκπομπών και την εφαρμογή βιώσιμων λύσεων.]

Τοπικό Δυναμικό

*[Εξαιρετικά σημαντικό σημείο του χάρτη πορείας της Ενεργειακής Κοινότητας είναι η περιγραφή και η αξιολόγηση του ενεργειακού προφίλ και του τοπικού δυναμικού της περιοχής, καθώς θα αποτελέσει την αφετηρία και τη βάση για τον προσδιορισμό των τοπικών ενεργειακών δυνατοτήτων. Τα επόμενα βήματα για τον προσδιορισμό συγκεκριμένων δράσεων, στόχων και στρατηγικών θα είναι τεκμηριωμένα και συνεπώς, πιο αποτελεσματικά, εφόσον θα βασίζονται στην κατανόηση του τοπικού δυναμικού. Επιπλέον, το τρέχον ενεργειακό προφίλ σας θα λειτουργήσει ως σημείο αναφοράς για τη μέτρηση και την καταγραφή της μελλοντικής σας προόδου.*

Ανανεώσιμες Πηγές Ενέργειας

[Κάθε τοπική περιοχή έχει το δικό της ενεργειακό δυναμικό, το οποίο μόλις εντοπιστεί, αξιολογηθεί και αξιοποιηθεί κατάλληλα μπορεί να διαδραματίσει καίριο ρόλο στην αναδιοργάνωση του τοπικού ενεργειακού συστήματος. Το τοπικό δυναμικό ανανεώσιμων πηγών ενέργειας μπορεί να περιλαμβάνει ηλιακή, αιολική και γεωθερμική ενέργεια, υδροηλεκτρική και παλιρροϊκή ενέργεια, καθώς και βιομάζα. Προς αυτή την κατεύθυνση, θα πρέπει να διεξαχθεί μια έρευνα και ανάλυση του τοπικού δυναμικού για την παραγωγή ενέργειας από ανανεώσιμες πηγές που μπορούν να αξιοποιηθούν στην περιοχή σας.

Ειδικότερα, θα πρέπει να διεξαχθεί έρευνα για να διερευνηθεί ποιες ανανεώσιμες πηγές ενέργειας έχουν το μεγαλύτερο δυναμικό στην περιοχή και, φυσικά, το πως μπορούν να αξιοποιηθούν κατάλληλα.

Ο παρακάτω πίνακας παρουσιάζει μια μέθοδο με την οποία μπορείτε να καταγράψετε τη δυνατότητα αξιοποίησης διαφορετικών ανανεώσιμων πηγών για την παραγωγή ενέργειας στην περιοχή σας βάσει κάποιων ενδεικτικών δεικτών, τους οποίους μπορείτε να εμπλουτίσετε..]

[Υπάρχουν αρκετά εργαλεία και μέθοδοι που μπορούν να χρησιμοποιηθούν για τον προσδιορισμό και την αξιολόγηση του δυναμικού των ανανεώσιμων πηγών ενέργειας στην περιοχή σας. Παρακάτω παρουσιάζονται μερικά παραδείγματα:

* **Χαρτογράφηση GIS: Τα Γεωγραφικά Συστήματα Πληροφοριών (GIS)** μπορούν να χρησιμοποιηθούν για τη χαρτογράφηση και την ανάλυση δεδομένων σχετικών με το δυναμικό των ΑΠΕ. Η διαδικασία αυτή μπορεί να βοηθήσει στον εντοπισμό τοποθεσιών που είναι καταλληλότερες για συγκεκριμένες τεχνολογίες ΑΠΕ. Σχετικά χρήσιμα εργαλεία, είναι το εργαλείο [PVGIS της Ευρωπαϊκής Επιτροπής](https://joint-research-centre.ec.europa.eu/photovoltaic-geographical-information-system-pvgis_en) και το [Solargis,](https://solargis.com/) όπου μπορείτε να βρείτε χάρτες ηλιακού δυναμικού καθώς και αντίστοιχα γεωγραφικά στοιχεία για τη χώρα σας και την περιοχή σας. Επίσης, υπάρχουν αρκετά εργαλεία που μπορούν να σας βοηθήσουν στην αξιολόγηση του τοπικού αιολικού δυναμικού, όπως το εργαλείο [New European Wind Atlas.](https://map.neweuropeanwindatlas.eu/)
* **Μελέτες αξιολόγησης πόρων**: Αυτές οι μελέτες περιλαμβάνουν λεπτομερή ανάλυση των τοπικών μετεωρολογικών και περιβαλλοντικών συνθηκών για τον προσδιορισμό της διαθεσιμότητας και του δυναμικού των ανανεώσιμων πηγών ενέργειας.
* **Μελέτες εφαρμοσιμότητας**: Οι μελέτες αυτές αξιολογούν την τεχνική, οικονομική και ρυθμιστική δυνατότητα της ανάπτυξης συγκεκριμένων έργων ανανεώσιμων πηγών ενέργειας σε μια συγκεκριμένη περιοχή. Αυτό μπορεί να περιλαμβάνει ανάλυση παραγόντων όπως το κόστος του έργου, η διαθεσιμότητα πόρων και οι πιθανές ροές εσόδων.

Τα παραπάνω εργαλεία και μέθοδοι μπορούν να χρησιμοποιηθούν μεμονωμένα ή σε συνδυασμό προκειμένου να αναπτυχθεί μια ολοκληρωμένη εικόνα του τοπικού δυναμικού των ΑΠΕ και, επομένως, να διευκολυνθείτε κατά τη λήψη αποφάσεων σχετικά με τον ενεργειακό σχεδιασμό και ανάπτυξη της περιοχής σας.]

Εξοικονόμηση Ενέργειας

[Στο στάδιο αυτό, μπορείτε να προσδιορίσετε και να περιγράψετε τις κύριες δυνατότητες για εξοικονόμηση ενέργειας στην περιοχή σας. Τα μέτρα εξοικονόμησης ενέργειας θα μπορούσαν να καλύπτουν τομείς όπως η βιομηχανία, οι μεταφορές, οι κτιριακές εγκαταστάσεις και η κατανάλωση ενέργειας σε οικιακό επίπεδο. Θα μπορούσατε να **πραγματοποιήσετε κάποιες έρευνες ενεργειακής αποδοτικότητας** σε κατοικίες, εμπορικά και βιομηχανικά κτίρια της περιοχής προκειμένου να εντοπίσετε ποιες είναι οι δυνατότητες βελτίωσης της ενεργειακής αποδοτικότητας ανά τομέα. Αυτό μπορεί να περιλαμβάνει εγκαταστάσεις αποδοτικότερων ενεργειακά ηλεκτρικών συσκευών, την θερμομόνωση, καθώς και την εφαρμογή μηχανισμών μείωσης/προσαρμογής της κατανάλωσης (demand-response).]

Βιώσιμη Κινητικότητα

[Στο στάδιο αυτό, μπορείτε να προσδιορίσετε και να περιγράψετε τις κύριες δυνατότητες για την προώθηση της βιώσιμης κινητικότητας στην περιοχή σας. Σημαντικό είναι να ληφθούν υπόψη και οι ευάλωτες ομάδες και οι ομάδες χαμηλότερου εισοδήματος που ήδη δαπανούν σχετικά υψηλό ποσοστό του εισοδήματός τους για τις μετακινήσεις.

Ειδικότερα, θα μπορούσε να προχωρήσετε σε μία **καταγραφή και αποτύπωση της τρέχουσας τοπικής κατάστασης** των μέσων μαζικής μεταφοράς, της χρήσης αυτοκινήτου και των υποδομών μεταξύ άλλων, προκειμένου να εντοπίσετε τις ευκαιρίες δράσεων, όπως η προώθηση της χρήσης ποδηλάτου, η βελτιστοποίηση της υποδομής των ΜΜΜ η κατασκευή περισσότερων ποδηλατοδρόμων και μεγαλύτερων πεζοδρόμων, οι υποδομές φόρτισης ηλεκτρικών οχημάτων και, τέλος, τα προγράμματα κοινής χρήσης αυτοκινήτου.]

Ενδιαφερόμενα Μέρη

[Η συμμετοχή των ενδιαφερόμενων μερών της περιοχής σας στην ανάπτυξη και υλοποίηση του χάρτη πορείας της Ενεργειακής Κοινότητας θα ωφελήσει σημαντικά την πρωτοβουλία σας και κατά τα πρώτα βήματα αλλά και μακροπρόθεσμα.]

Προσδιορισμός και Ανάλυση των Ενδιαφερόμενων Μερών

[Μια τοπική κοινότητα μπορεί να αποτελείται κατοίκους, οργανισμούς, τοπικές κυβερνήσεις και τοπικές επιχειρήσεις. Κάθε ενδιαφερόμενο μέρος έχει διαφορετικά κίνητρα συμμετοχής αλλά και διαφορετική συμβολή στην ενεργειακή μετάβαση της περιοχής σας. Έτσι, είναι σημαντικό να επιδιωχθεί η συμμετοχή όλων των ενδιαφερόμενων μερών της περιοχής στο εγχείρημά σας, προκειμένου να διαμορφωθεί ένα ευρύτερο πλαίσιο συνεργασίας στην τοπική κοινότητά σας. Επιπλέον, κατά τη διαδικασία εντοπισμού των τοπικών ενδιαφερόμενων μερών, είναι χρήσιμο να αναγνωριστούν ταυτόχρονα τα κίνητρά τους και η σημασία της συμμετοχής τους στην πρωτοβουλία σας, για την καλύτερη προετοιμασία σας.]

|  |  |
| --- | --- |
| Ενδιαφερόμενο Μέρος- Βασική επαφή | Κίνητρα για Συμμετοχή |
| Τρόπος Συμμετοχής/Ρόλος | Δεξιότητες/Εμπειρία |

Ισχύον Πλαίσιο

[Περιγραφή και ανάλυση του σχετικού πλαισίου που ισχύει στο κράτος/περιφέρεια/δήμο σας, προκειμένου να αποκτήσετε μια ολιστική εικόνα των παραγόντων που θα επηρεάσουν την πορεία του εγχειρήματός σας. Επιπλέον, θα έχετε κάνει μια καλύτερη προετοιμασία για τις απαραίτητες διαδικασίες που θα πρέπει να ακολουθηθούν, ενώ θα είστε σε θέση να προβλέψετε πού είναι πιθανό να αντιμετωπίσετε δυσκολίες.]

Νομικό Πλαίσιο

[Απαραίτητη προϋπόθεση για την υλοποίηση του εγχειρήματός σας, είναι η ουσιαστική κατανόηση του νομικού πλαισίου στο οποίο και θα βασιστεί. Έτσι, έχοντας μια ουσιαστική και πλήρη εικόνα της πολιτικής και των νομοθεσιών που ισχύουν σε ευρωπαϊκό, εθνικό, περιφερειακό και τοπικό επίπεδο, θα μπορείτε να προχωρήσετε σε μία καλύτερη προετοιμασία και μετέπειτα εφαρμογή του σχεδίου σας. Μπορείτε να καταγράψετε τα βασικά και ουσιαστικά σημεία της νομοθεσίας και των πολιτικών σχετικά με τις Ενεργειακές Κοινότητες, τις ανανεώσιμες πηγές ενέργειας, την εξοικονόμηση ενέργειας, τη βιώσιμη κινητικότητα και τις εκπομπές αερίων του θερμοκηπίου που εφαρμόζονται σε:

* τοπικό επίπεδο (θα ήταν χρήσιμο να επανεξεταστεί το υλικό που αναπτύχθηκε στο πλαίσιο του [Συμφώνου των Δημάρχων](https://eu-mayors.ec.europa.eu/en/home), το οποίο ενδέχεται να περιλαμβάνει και το τοπικό σχέδιο δράσης της πόλης σας),
* περιφερειακό επίπεδο,
* εθνικό επίπεδο,
* ευρωπαϊκό επίπεδο (Θα ήταν χρήσιμο να επανεξετάσετε το εθνικό σχέδιο της χώρας σας για την ενέργεια και το κλίμα, το οποίο μπορείτε να βρείτε [εδώ](https://commission.europa.eu/energy-climate-change-environment/implementation-eu-countries/energy-and-climate-governance-and-reporting/national-energy-and-climate-plans_en)).

Πηγές Χρηματοδότησης

[Εντοπίστε, περιγράψτε και αναλύστε τις υπάρχουσες χρηματοδοτικές πηγές και εργαλεία από τα οποία θα μπορούσατε να επωφεληθείτε σε τοπικό, περιφερειακό, εθνικό και ευρωπαϊκό επίπεδο.]

Τεχνικά Ζητήματα

[Καταγράψτε και αναλύστε πληροφορίες σχετικά με τις τεχνολογίες ανανεώσιμης ενέργειας που αξιοποιούνται στην περιοχή σας και πέραν αυτής, το τοπικό δίκτυο, και την τρέχουσα κατάστασή του.]

Μέρος IV: Διαμόρφωση του Κοινού Οράματος – Το Κοινό Όραμα γίνεται Πράξη

[Το παρακάτω μέρος του χάρτη πορείας έχει ως στόχο να καθοδηγήσει την ομάδα σας στη διαδικασία διαμόρφωσης και υλοποίησης του κοινού οράματος μέσω σταθερών βημάτων. Θα πρέπει να αφιερώσετε αρκετό χρόνο σε κάθε βήμα χωρίς να αφήνετε κενά/ερωτήσεις που μπορεί να χρειαστεί να αντιμετωπίσετε στην πορεία.]

Ανάπτυξη του Κοινού Οράματος

Κατευθυντήριες Αρχές και Αξίες για την Ανάπτυξη του Κοινού Οράματος

[Πριν προχωρήσετε στον ορισμό του κοινού οράματος, είναι πολύ σημαντικό να καθοριστούν οι κοινές αξίες και οι αρχές, οι οποίες θα διαμορφώσουν και θα καθορίσουν τόσο το κοινό σας όραμα αλλά και τον τρόπο επίτευξης του.

Όπως και το κοινό όραμα της Ενεργειακής Κοινότητας, έτσι και οι αρχές και αξίες θα πρέπει να είναι προϊόν συλλογικής απόφασης όλων των ενδιαφερόμενων μερών που συμμετέχουν στην πρωτοβουλία, προκειμένου αυτές να εκφράζουν όλα τα μέλη.

Οι κατευθυντήριες αρχές και αξίες μπορούν να περιλαμβάνουν:

* Διασφάλιση ασφαλούς, καθαρής και οικονομικά προσιτής ενέργειας για όλα τα μέλη αλλά και για την ευρύτερη κοινότητα,
* Βελτίωση της ποιότητας ζωής για όλα τα μέλη όλα τα φύλα, και όλους τους κατοίκους της τοπικής κοινότητας,
* Ενίσχυση της τοπικής ανάπτυξης και της δημιουργίας θέσεων εργασίας,
* Προστασία του τοπικού περιβάλλοντος,
* Άλλο.]

Κοινό Όραμα

[Η ομάδα συντονισμού θα καταγράψει στη συνέχεια τις κατευθυντήριες αρχές και τις αξίες για τη δημιουργία και τον ορισμό του κοινού οράματος. Το κοινό όραμα μπορεί να εκφραστεί ως μια δήλωση ή με μια παράγραφο που θα περιγράφει πώς θα είναι η Ενεργειακή Κοινότητα όταν ο χάρτης πορείας εφαρμοστεί με επιτυχία. Μπορεί να περιλαμβάνει:

* το πεδίο εφαρμογής·
* τις αρχές υψηλής προτεραιότητας και τις αξίες
* τα επιθυμητά αποτελέσματα.

Είναι κρίσιμο να διασφαλιστεί ότι όλα τα ενδιαφερόμενα μέρη που συμμετέχουν στην Ενεργειακή Κοινότητα, **εγκρίνουν** και **εκφράζονται** από το κοινό όραμα. Ως εκ τούτου, το όραμα που προτείνεται από την ομάδα ηγεσίας θα πρέπει να επαναξιολογείται και να αναπροσαρμόζεται ανάλογα με τις κοινές θέσεις όλων των μελών. Ως το κεντρικό σημείο καθοδήγησης του χάρτη πορείας σας, το κοινό όραμα εξελίσσεται συνεχώς καθ’ όλη τη διάρκεια υλοποίησής του.]

Ανάπτυξη Στρατηγικών

Σαφείς, Υλοποιήσιμοι, και Μετρήσιμοι Στόχοι

[Περιγράψτε σαφείς στόχους όσον αφορά τις τοπικές προτεραιότητες που έχουν θέσει από κοινού όλα τα ενδιαφερόμενα μέρη. Διατυπώστε τους στόχους με σαφήνεια και με τρόπο που να επιτρέπει τη μέτρηση και την καταγραφή της προόδου σας.]

Εναλλακτικές Στρατηγικές

[Όπως και στο προηγούμενο βήμα, οι στόχοι της Ενεργειακής Κοινότητας μπορούν σε πρώτο στάδιο να εκφραστούν με έναν πιο γενικό τρόπο, ενώ οι στρατηγικές θα πρέπει να παρέχουν μια πιο συγκεκριμένη και αναλυτικότερη περιγραφή του προς υλοποίηση στόχου. Αντίστοιχα, οι εναλλακτικές στρατηγικές επίτευξης των ορισμένων στόχων θα πρέπει να περιγράφονται με μεγαλύτερη σαφήνεια και λεπτομέρεια, προκειμένου να διευκολυνθεί και η εφαρμογή τους. Σημειώστε ότι κατά τον προσδιορισμό εναλλακτικών στρατηγικών, μπορείτε επίσης να προσθέσετε στρατηγικές που μπορεί να μην είναι εφικτές σήμερα, αλλά μπορεί να γίνουν εφικτές στο μέλλον.]

Συγκεκριμένες Δράσεις

[Αφού έχετε προσδιορίσει τους στόχους σας και έχετε θέσει τις εναλλακτικές σας στρατηγικές, μπορείτε στη συνέχεια να εστιάσετε σε συγκεκριμένες δράσεις υλοποίησης των ορισμένων στόχων.

Μπορείτε, λοιπόν, να αναπτύξετε μια λίστα πιθανών δράσεων για την επίτευξη κάθε στόχου. Στο πλαίσιο αυτό, επικεντρωθείτε μόνο σε δράσεις και δραστηριότητες που θα είναι αποτελεσματικές και αποδοτικές για την επίτευξη των στόχων που έχετε θέσει παραπάνω.]

Συμμετοχή των Ενδιαφερόμενων Μερών

Επικοινωνώντας το Όραμα

[Μετά τον εντοπισμό και την ανάλυση των σχετικών ενδιαφερόμενων μερών στην τοπική σας κοινότητα, ήρθε η ώρα να τους επικοινωνήσετε το όραμά σας και, συνεπώς, την ταυτότητα της Ενεργειακής σας Κοινότητας, ώστε να ξεκινήσετε τη διαδικασία δημιουργίας συνεργασιών. Η δημιουργία ενός **σχεδίου επικοινωνίας**, αποτελεί ένα χρήσιμο εργαλείο προκειμένου να καθορίσετε τα μηνύματα που θέλετε να επικοινωνήσετε, τον τρόπο επικοινωνίας και τον εκάστοτε παραλήπτη αυτού.

Οι **Δήμοι** και οι οργανισμοί με ένα ευρύτερο δίκτυο συνεργατών μπορούν να **συμβάλουν σημαντικά** στην επικοινωνία του οράματός σας. Ως εκ τούτου, θα ήταν χρήσιμο να τους συμπεριλάβετε στην ομάδα συντονισμού, καθώς και να τους αναθέτατε την αρμοδιότητα επικοινωνίας και διάδοσης του οράματος στην τοπική κοινωνία.]

Χτίζοντας Συνέργειες

[Μετά την αναγνώριση των τοπικών ενδιαφερόμενων μερών που επιθυμούν να συμμετάσχουν στην Ενεργειακή σας Κοινότητα, θα ήταν χρήσιμο να αναπτύξετε ένα **σχέδιο συμμετοχής των ενδιαφερόμενων μερών και ένα αντίστοιχο χρονοδιάγραμμα**. Στόχος είναι να συνδέσετε τους στόχους σας, τις σχετικές στρατηγικές και δράσεις με τα αναγνωρισμένα κίνητρα για συμμετοχή καθώς και τις δεξιότητες κάθε ενδιαφερόμενου μέρους.]

Σχεδιάστε το Σχέδιο Χρηματοδότησης

Χρηματοδοτικές Πηγές – Δυνατότητες

[Υπάρχουν πολλές και διαφορετικές ευκαιρίες χρηματοδότησης ανάλογα με την τεχνολογία, τους εμπλεκόμενους φορείς και άλλους παράγοντες του έργου, σε τοπικό, περιφερειακό, εθνικό και ευρωπαϊκό επίπεδο. Εντοπίστε και αναλύστε τις διαθέσιμες επιλογές για τη χρηματοδότηση του έργου σας και **συνδέστε** τους κατάλληλους τύπους χρηματοδότησης με τους καθορισμένους στόχους και τις αντίστοιχες στρατηγικές και δράσεις. Δεδομένου ότι ένας μόνο μηχανισμός χρηματοδότησης δεν θα μπορεί να υποστηρίξει όλους τους στόχους και τις δράσεις σας, η δημιουργία ενός συστήματος καταγραφής που θα περιγράφει όλες τις πιθανές πηγές χρηματοδότησης ανάλογα με το στόχο σας, θα σας βοηθήσει αφενός να προετοιμαστείτε καλύτερα και αφετέρου να έχετε μία ολιστική εικόνα των πιθανών πηγών χρηματοδότησης.]

|  |  |  |
| --- | --- | --- |
| Δράση/Σχέδιο | Είδος Δραστηριότητας | Πιθανές Πηγές Χρηματοδότησης |
|  |  |  |
|  |  |  |
|  |  |  |
|  |  |  |

Εξασφάλιση Πηγών Χρηματοδότησης

[Περιγράψτε και προετοιμάστε το **επιχειρηματικό σας σχέδιο**. Μπορείτε επίσης να προσαρμόσετε τους στόχους και τις δράσεις σας με τους στόχους της πηγής χρηματοδότησης. Η δημιουργία συνεργιών με άλλους τοπικούς φορείς που έχουν εμπειρία στις συγκεκριμένες διαδικασίες χρηματοδότησης, όπως οι **τοπικές αρχές** σας, θα μπορούσε να παίξει καθοριστικό ρόλο.]

Σχέδιο Εφαρμογής και Παρακολούθησης

Σχέδιο Εφαρμογής

[Περιγράψτε αναλυτικά τις τελικές δράσεις για την υλοποίηση του χάρτη πορείας σας, συμπεριλαμβανομένου του ποιος θα είναι υπεύθυνος για κάθε δράση, ποια θα είναι τα συγκεκριμένα παραδοτέα και πότε θα πρέπει να ολοκληρωθούν. Στοιχεία ενός αποτελεσματικού σχεδίου εφαρμογής θα μπορούσαν να είναι:

* συγκεκριμένες δράσεις που συνδέονται με στόχους και στρατηγικές·
* παραδοτέα·
* χρονοδιάγραμμα·
* υπεύθυνο μέλος.]

Συμμετοχή των ενδιαφερόμενων μερών

Συγκεκριμένες δράσεις

Παραδοτέα/Milestones

Χρονοδιάγραμμα

Υπεύθυνο Μέλος

Σχέδιο Παρακολούθησης

[Η παρακολούθηση αποτελεί σημαντικό μέρος του χάρτη πορείας της Ενεργειακής Κοινότητας. Έτσι, όλα τα στάδια του χάρτη πορείας θα πρέπει **να παρακολουθούνται και να επαναξιολογούνται** ανά τακτά χρονικά διαστήματα, έτσι ώστε να ανταποκρίνονται στις εκάστοτε ανάγκες σας. Με αυτόν τον τρόπο, θα διασφαλίσετε ότι οι πληροφορίες ενημερώνονται τακτικά, όλα τα ενδιαφερόμενα μέρη παραμένουν ενημερωμένα, ότι οι στρατηγικές και οι δράσεις αναπροσαρμόζονται όταν προκύπτουν ζητήματα, ότι τα λάθη ή ελλείψεις σημειώνονται και αντιμετωπίζονται, και κυρίως ότι η πρόοδος καταγράφεται και οι επιτυχίες γιορτάζονται!]

1. Ίδρυμα Χάινριχ Μπελ Ελλάδας, Οργάνωση ΗΛΕΚΤΡΑ Energy, REScoop.eu (2023), [*Ο Κοινωνικός Αντίκτυπος των Ενεργειακών Κοινοτήτων στην Ελλάδα*](http://electraenergy.coop/wp-content/uploads/2023/05/social-impact-of-ec-in-greece_gr.pdf) [↑](#footnote-ref-1)